**ΚΥΠΡΙΑΚΗ ΔΗΜΟΚΡΑΤΙΑ**

**ΥΠΟΥΡΓΕΙΟ ΟΙΚΟΝΟΜΙΚΩΝ**

**ΔΗΜΟΣΙΑ ΔΙΑΒΟΥΛΕΥΣΗ**

**Για την εκ νέου/ορθότερη εναρμόνιση με αριθμό πράξεων της ΕΕ, σχετικά με τον καθορισμό αρμόδιου φορέα για την εναλλακτική επίλυση καταναλωτικών διαφορών**

Το Υπουργείο Οικονομικών, στα πλαίσια θέσπισης αποτελεσματικών ρυθμίσεων και διαδικασιών διαβούλευσης με τους συμμετέχοντες στην αγορά, όσον αφορά τις προτεινόμενες αλλαγές στην εθνική νομοθεσία, κυκλοφορεί το παρόν έγγραφο για σκοπούς υποβολής απόψεων.

Στόχος των προτεινόμενων νομοσχεδίων είναι η εκ νέου/ορθότερη εναρμόνιση με αριθμό πράξεων της Ευρωπαϊκής Ένωσης με σκοπό να καθοριστεί ως αρμόδιος φορέας για την εναλλακτική επίλυση καταναλωτικών διαφορών οποιοσδήποτε φορέας που είναι αναγνωρισμένος ως φορέας Εναλλακτικής Επίλυσης Διαφορών (ΕΕΔ) σύμφωνα με τον περί Εναλλακτικής Επίλυσης Διαφορών Νόμο και όχι αποκλειστικά ο Ενιαίος Φορέας Εξώδικης Επίλυσης Διαφορών Χρηματοοικονομικής Φύσης (ΕΦΕΕΔΧΦ), όπως ισχύει σήμερα.

Ως αρμόδιος φορέας ΕΕΔ είχε καθοριστεί ο ΕΦΕΕΔΧΦ με τη σύσταση του περί της Σύστασης και Λειτουργίας του Ενιαίου Φορέα Εξώδικης Επίλυσης Διαφορών Χρηματοοικονομικής Φύσεως Νόμου. Ως εκ τούτου, αριθμός Νόμων καθορίζει ως αρμόδιο φορέα ΕΕΔ αποκλειστικά τον ΕΦΕΕΔΧΦ.

Το 2013 εκδόθηκε η πράξη της Ευρωπαϊκής Ένωσης με τίτλο «Οδηγία 2013/11/ΕΕ του Ευρωπαϊκού Κοινοβουλίου και του Συμβουλίου της 21ης Μαΐου για την εναλλακτική επίλυση καταναλωτικών διαφορών και για την τροποποίηση του κανονισμού (ΕΚ) αριθ. 2006/2004 και της οδηγίας 2009/22/ΕΚ». Σύμφωνα με την πιο πάνω Οδηγία, φορέας ΕΕΔ νοείται κάθε φορέας ο οποίος ιδρύεται σε μόνιμη βάση, προσφέρει υπηρεσίες επίλυσης διαφορών μέσω διαδικασίας ΕΕΔ και έχει καταχωρισθεί στον κατάλογο των φορέων ΕΕΔ σύμφωνα με τις διατάξεις της Οδηγίας.

Η εν λόγω Οδηγία μεταφέρθηκε στη εθνική νομοθεσία με τον περί της Εναλλακτικής Επίλυσης Καταναλωτικών Διαφορών Νόμο του 2017. Μετά από τη μεταφορά της οδηγίας στην εθνική νομοθεσία, υπέβαλαν αίτηση και αναγνωρίστηκαν δύο ιδιωτικοί φορείς από την Υπηρεσία Προστασίας Καταναλωτή που είναι η αρμόδια Αρχή, ως φορείς ΕΕΔ για χρηματοοικονομικά θέματα. Στη συνέχεια υπέβαλε αίτηση και αναγνωρίστηκε στις 12.11.2019 και ο ΕΦΕΕΔΧΦ σαν φορέας ΕΕΔ, ως όφειλε με βάση τις απαιτήσεις της νομοθεσίας και καταχωρίσθηκε στο σχετικό κατάλογο.

Ως εκ τούτου, για σκοπούς διασφάλισης του ισότιμου ανταγωνισμού και της ίσης μεταχείρισης μεταξύ των ιδιωτικών φορέων και του δημόσιου φορέα ΕΕΔ, κρίνεται σκόπιμη η τροποποίηση αριθμού Νόμων με σκοπό την εκ νέου/ορθότερη εναρμόνιση με αριθμό Ευρωπαϊκών πράξεων, έτσι ώστε να μην ορίζεται πλέον αποκλειστικά ο ΕΦΕΕΔΧΦ ως ο αρμόδιος φορέας ΕΕΔ αλλά οποιοσδήποτε φορέας ΕΕΔ που είναι εγγεγραμμένος στον κατάλογο που τηρεί η ΥΠΚ και ο οποίος έχει αναγνωρισθεί ως αρμόδιος φορέας ΕΕΔ.

Πιο συγκεκριμένα, οι εν λόγω τροποποιήσεις γίνονται για σκοπούς εκ νέου/ορθότερης εναρμόνισης με τις πιο κάτω πράξεις της Ευρωπαϊκής Ένωσης, τις οποίες η Δημοκρατία έχει αυξημένης ισχύος υποχρέωση να υιοθετήσει:

* Οδηγία 2014/65/ΕE
* Οδηγία 2009/138/ΕΚ και Οδηγία (ΕΕ) 2016/97
* Οδηγία 2009/110/ΕΚ
* Οδηγία 2014/92/ΕE
* Οδηγία 2008/48/ΕΚ
* Οδηγία 2014/17/ΕΕ

Τα τροποποιητικά νομοσχέδια που έχουν ετοιμαστεί είναι τα ακόλουθα (επισυνάπτονται):

* «Νόμος που τροποποιεί τους περί Επενδυτικών Υπηρεσιών και Δραστηριοτήτων και Ρυθμιζόμενων Αγορών Νόμους του 2017 και 2020»
* «Νόμος που τροποποιεί τους περί Ασφαλιστικών και Αντασφαλιστικών Εργασιών και άλλων Συναφών Θεμάτων Νόμους του 2016 έως 2020»
* «Νόμος που τροποποιεί τους περί Ηλεκτρονικού Χρήματος Νόμους του 2012 και 2018»
* «Νόμος που τροποποιεί τον περί Συγκρισιμότητας των Τελών, της Αλλαγής Λογαριασμού Πληρωμών και της Πρόσβασης σε Λογαριασμούς Πληρωμών Νόμο του 2017»
* «Νόμος που τροποποιεί τους περί των Συμβάσεων Καταναλωτικής Πίστης Νόμους του 2010 έως 2017»
* «Νόμος που τροποποιεί τους περί Συμβάσεων Πίστωσης για Καταναλωτές σε Σχέση με Ακίνητα που Προορίζονται για Κατοικία Νόμους του 2017 έως 2019»

**Το Υπουργείο Οικονομικών σας καλεί όπως υποβάλετε τα σχόλια σας, σε Word format, το αργότερο μέχρι τις 26/6/2020 στην ηλεκτρονική διεύθυνση** **psiakallis@mof.gov.cy****.**

Λευκωσία, 12 Ιουνίου 2020